b'\n_START_ARTICLE_\nRaha-automaattiyhdistys\n_START_SECTION_\nPelien historia\n_START_PARAGRAPH_\nEnsimm\xc3\xa4inen Suomessa k\xc3\xa4ytt\xc3\xb6\xc3\xb6notettu peliautomaatti oli taitavuuskoeautomaatti Bajazzo, joka tuotiin Saksasta 1920-luvun puoliv\xc3\xa4liss\xc3\xa4. Se sai nimens\xc3\xa4 italiankielisest\xc3\xa4 sanasta pagliaccio (suom. ilveilij\xc3\xa4), jonka hattuun Bajazzon taulussa kulkeva kuula ohjattiin. Suomessa aloitettiin peliautomaattien valmistus vuonna 1929. Ensimm\xc3\xa4inen peliautomaatti oli viiden raharivin pajatso "Sininen ihme"._NEWLINE_RAY:n kasinopeleist\xc3\xa4 ensimm\xc3\xa4isen\xc3\xa4 ravintoloihin tuli Ruletti, jota on pelattu vuodesta 1969 asti. Ranskalaisesta ruletista siirryttiin nykyiseen amerikkalaisen ruletin malliseen p\xc3\xb6yt\xc3\xa4\xc3\xa4n 1980-luvulla. _NEWLINE_Korttipeli Blackjack tuli valikoimaan vuonna 1982. T\xc3\xa4ll\xc3\xa4 hetkell\xc3\xa4 suurin osa ravintoloissa olevista kasinopelip\xc3\xb6ydist\xc3\xa4 on Blackjack-p\xc3\xb6yti\xc3\xa4._NEWLINE_Ensimm\xc3\xa4iset hedelm\xc3\xa4pelit tulivat Suomeen 1960-luvulla; ensin matkustajalaivoille sek\xc3\xa4 my\xc3\xb6hemmin ravintoloihin ja huvipuistojen pelihalleihin. Niit\xc3\xa4 kutsuttiin valssikoneiksi py\xc3\xb6rivien metallikiekkojen mukaan. RAY:ss\xc3\xa4 valmistettiin ensimm\xc3\xa4inen elektroninen hedelm\xc3\xa4peli vuonna 1980._NEWLINE_Vuonna 1991 Raha-automaattiyhdistys perusti ensimm\xc3\xa4isen pelikasinon nimelt\xc3\xa4 Casino Ray. Se toimi Helsingin Kampissa, Hotelli Presidentin rakennuksessa vuoteen 2004 saakka, jolloin se lakkautettiin ja perustettiin Rautatientorin laidalla sijaitseva Grand Casino Helsinki. Nykyisin Helsingin kasino on nimelt\xc3\xa4\xc3\xa4n Casino Helsinki._NEWLINE_Hein\xc3\xa4kuusta 2011 alkaen RAY:n raha-automaattien ik\xc3\xa4raja on 18 vuotta, aikaisemmin se oli 15 vuotta. Ja toisin kuin aikaisemmin, alaik\xc3\xa4inen ei saa pelata edes huoltajan l\xc3\xa4sn\xc3\xa4 ollessa. RAY:n omissa pelisaleissa ik\xc3\xa4raja oli ollut 18 vuotta jo ennen lakimuutosta._NEWLINE_Valtioneuvosto my\xc3\xb6nsi RAY:lle rahapeliluvan internetpeleille vuonna 2010. Verkkopelipalvelu avattiin 29. marraskuuta 2010.\n_START_SECTION_\nNettikasino\n_START_PARAGRAPH_\nRAY avasi nettipokeri- ja kasinopelisivuston 29. marraskuuta 2010 ensimm\xc3\xa4isen\xc3\xa4 mannersuomalaisena toimijana. Pelaaminen edellytt\xc3\xa4\xc3\xa4 rekister\xc3\xb6itymisen ja t\xc3\xa4ysi-ik\xc3\xa4isyyden (18 vuotta). Henkil\xc3\xb6llisyys tarkistetaan verkkopankkitunnuksilla ja osoitetiedot haetaan v\xc3\xa4est\xc3\xb6rekisterikeskuksesta. Pelitilin korkein raham\xc3\xa4\xc3\xa4r\xc3\xa4 on 5 000 euroa eik\xc3\xa4 sinne voi siirt\xc3\xa4\xc3\xa4 lis\xc3\xa4\xc3\xa4 rahaa kello 24\xe2\x80\x9306 v\xc3\xa4lisen\xc3\xa4 aikana. Vuorokaudessa saa h\xc3\xa4vit\xc3\xa4 korkeintaan 500 euroa automaatti- tai kasinopeleiss\xc3\xa4, toisia vastaan pelattavissa peleiss\xc3\xa4 n\xc3\xa4it\xc3\xa4 rajoja ei ole._NEWLINE_RAY avasi ensimm\xc3\xa4iset suomalaiset livekasinopelit netiss\xc3\xa4 21. elokuuta 2014. Projektia kutsuttiin nimell\xc3\xa4 RAY Livekasino, ja se tarjosi blackjack- ja rulettipelej\xc3\xa4 live-jakajilla.\n_START_SECTION_\nTuottojen jako\n_START_PARAGRAPH_\nRAY:n tilikauden voitto jaettiin vuosittain avustuksina sosiaali- ja terveysj\xc3\xa4rjest\xc3\xb6ille, jotka auttavat kaikkein heikoimmassa asemassa olevia suomalaisia. RAY jakoi yhteens\xc3\xa4 noin 270 miljoonaa euroa avustuksina l\xc3\xa4hes tuhannelle j\xc3\xa4rjest\xc3\xb6lle. Avustukset my\xc3\xb6nnet\xc3\xa4\xc3\xa4n hakemusten perusteella. RAY k\xc3\xa4sitteli avustushakemukset, laatii avustusten jakoehdotuksen ja hallinnoi avustusten maksatusta sek\xc3\xa4 k\xc3\xa4yt\xc3\xb6n valvontaa. Avustukset my\xc3\xb6nsi RAY:n hallituksen ehdotuksen pohjalta valtioneuvosto sosiaali- ja terveysministeri\xc3\xb6n esittelyst\xc3\xa4 kerran vuodessa. Avustuksien lis\xc3\xa4ksi noin 100 miljoonaa euroa jaettiin Valtiokonttorin kautta sotiemme veteraanien hoitoon ja kuntoutukseen._NEWLINE_RAY:n suurimpia avustuksensaajia olivat olleet N\xc3\xa4k\xc3\xb6vammaisten keskusliitto, Invalidiliitto, Suomen Mielenterveysseura ja Suomen Punainen Risti.\n_START_SECTION_\nKohu avustusten v\xc3\xa4\xc3\xa4rink\xc3\xa4yt\xc3\xb6st\xc3\xa4 2009\n_START_PARAGRAPH_\nAvustuksista nousi kohu, kun k\xc3\xa4vi ilmi, ett\xc3\xa4 RAY:n tukemat j\xc3\xa4rjest\xc3\xb6t ovat jakaneet rahaa eri vaalien ehdokkaille. RAY:n tukemista j\xc3\xa4rjest\xc3\xb6ist\xc3\xa4 mm. Nuorisos\xc3\xa4\xc3\xa4ti\xc3\xb6, Alkuasunnot ja Solaris-lomat olivat antaneet vaalitukea._NEWLINE_Esimerkiksi Nuorisoasuntoliiton omistama Alkuasunnot Oy tuki eurovaaleissa 2009 nelj\xc3\xa4\xc3\xa4 j\xc3\xa4senj\xc3\xa4rjest\xc3\xb6jens\xc3\xa4 ehdokasta 500 eurolla. T\xc3\xa4m\xc3\xa4n k\xc3\xa4yty\xc3\xa4 ilmi Raha-automaattiyhdistys aloitti Nuorisoasuntoliiton tarkastuksen. Tarkastuksessa Alkuasuntojen todettiin hoitaneen teht\xc3\xa4v\xc3\xa4ns\xc3\xa4 asiallisesti eik\xc3\xa4 huomautettavaa ollut, toisin kuin keskustalaisella Nuorisos\xc3\xa4\xc3\xa4ti\xc3\xb6ll\xc3\xa4._NEWLINE_RAY:n hallituksen puheenjohtaja Jukka Vihri\xc3\xa4l\xc3\xa4 (keskustapuolue) ilmoitti 22.9.2009 saaneensa Nuorisos\xc3\xa4\xc3\xa4ti\xc3\xb6lt\xc3\xa4 vaalitukea taulunostoina 24\xc2\xa0000 euron edest\xc3\xa4 ja samalla erosi teht\xc3\xa4v\xc3\xa4st\xc3\xa4\xc3\xa4n. My\xc3\xb6s Matti Vanhanen (keskustapuolue) ja Antti Kaikkonen (keskustapuolue) ovat saaneet rahaa Nuorisos\xc3\xa4\xc3\xa4ti\xc3\xb6lt\xc3\xa4. T\xc3\xa4m\xc3\xa4n vuoksi Kaikkonen erosi s\xc3\xa4\xc3\xa4ti\xc3\xb6n puheenjohtajuudesta.'